U temi dana u emisiji Novi dan na N1 televiziji bivši predsjednik Ivo Josipović kazao je kako je definitivno odlučio osnovati stranku i to stranku etabliranih, mlađih ljudi, kako kaže

'Točno je da osnivam stranku, to će biti stranka lijevog centra. To će biti stranka mlađih ljudi i ljudi koji su se etablirali. Ime neka još ostane tajna. Osnivačka skupština će biti sredinom svibnja. Temeljne odrednice će biti to što Hrvatska nije učinila reforme i probleme koje imamo ne možemo rješavati na način na koji smo to dosad činili. Uz mene, ljudi koji su etablirani u struci i oni sa svježim idejama će osnivati sa mnom stranku. Neki jesu u strankama, a sada vide da im je taj prostor skučen', istaknuo je Josipović za N1

Kaže kako nije mogao djelovati unutar SDP-a jer u toj stranci nije bilo spremnosti za njegove reforme. 'Nedostatak reformi je najveći problem ove Vlade. Praksa je pokazala da u našim institucijama ima mnogo problema, na primjer, sporost sudskih sporova i nerazumni propisi koji usporavaju gospodarstvo, kao i sporost u reakciji na krizu"' rekao je Josipović najavivši i povratak na fakultet.





Na pitanje je li trebalo poslije paljenja zastave u Beogradu povući veleposlanika, ili je o bio ishitren potez kako to tvrdi predsjednica Grabar Kitarović, odgovara: 'Grabar-Kitarović je primjerno reagirala. Vlada u Srbiji to ne podupire i to je bitno kad je ocijenila u odgovoru Nikoliću. Treba postojati spremnost da čuvamo dobre odnose. Povlačenje veleposlanika je imalo za cilj poslati poruku. Možda je moglo bez toga', objasnio je Josipović.

Komentirao je i najavljivano preseljenje Ureda predsjednice u Visoku i ustanovio da do toga vjerojatno neće doći te da je to bilo tek predizborno obećanje Grabar Kitarović.

Također se ne slaže s najavom ponovnog uvođenja vojnog roka. Na pitanje je li bio iznenađen činjenicom da je njegov bliski suradnik Vito Turšić ostao na Pantovčaku s Kolindom Grabar Kitarović, kaže da mu ne zamjera, no da mu je to mogao javiti.

Odgovorio je i na pitanje zašto je na kraju mandata odlikovao skoro sve svoje suradnike iz Ureda predsjednika. 'Ima mnogih osoba koje su u Uredu još od vremena Tuđmana. I oni rade profesionalno, i prekovremeno, i radili su dobar posao. Nema razlike – zašto bi državni službenici bili tretirani drugačije od nekih drugih. Ovo je jedna predrasuda koju treba razbiti. Oni koji su dobili odličja su se posebno isticali', rekao je Josipović.

Na pitanje zašto je o prosvjedu u Savskoj jedno govorili u kampanji a drugo poslije izbora, kaže: 'Vrlo sam jasno rekao da je riječ o politički motiviranom prosvjedu. Govorio sam tada i o takozvanim organizatorima i upozoravao na njihove privatne interese. Ja sam kasnije i pozivao branitelje da se vrate svojim kućama, referirao sam se i na Klemma i Glogoškom. Prosvjed nije prijavljen i treba ga okončati. Tako da se prosvjednici raziđu, ili na druge načine kao što su prekršaje kazne', rekao je Josipović.